SKRIFTLIG FORESPØRGSEL E-2812/02

af Salvador Jové Peres (GUE/NGL) til Kommissionen

(7. oktober 2002)

Om: Kommissionens ureglementerede accept af en forøget mængde forarbejdede tomater

Kommissionen antog i sit forslag til foranstaltninger til mødet i forvaltningskomiteen for produkter forarbejdet på basis af frugt og grønsager den 28. januar 2002 visse støtteansøgninger fra Italien.

Mener Kommissionen, at disse støtteansøgninger havde gennemgået den i forordning (EF) nr. 2201/96(1) og (EF) nr. 449/2001(2) krævede kontrol?

Mener Kommissionen ikke, at der er tale om en krænkelse af artikel 23, stk. 2, i forordning (EF) nr. 449/2001 (hvori den 10. december fastsættes som den frist, hvor medlemsstaterne skal have givet Kommissionen meddelelse om den samlede mængde, der er søgt støtte til)?

(1) EFT L 297 af 21.11.1996, s. 29.

(2) EFT L 64 af 6.3.2001, s. 16.

Samlet svarafgivet på Kommissionens vegne af Franz Fischlerpå skriftlige forespørgsler E-2811/02, E-2812/02 og E-2813/02

(6. november 2002)

På mødet i Forvaltingskomitéen for Forarbejdede Frugter og Grøntsager den 15. januar 2002 blev det på grundlag af de af medlemsstaterne fremsendte oplysninger fastslået, at EF-tærsklen for forarbejdning af tomater ikke var blevet overskredet i produktionsåret 2001/2002. Følgelig blev der ikke truffet beslutning om nedsættelse af støtten for produktionsårene 2001/2002 og 2002/2003. I overensstemmelse med forordning (EF) nr. 2201/96(1) havde forvaltningskomitéen fået forelagt et forordningsforslag, der tager sigte på, for samtlige medlemsstater, at fastsætte tillægsbeløbet for produktionsåret 2001/2002 til højeste niveau og støtten for produktionsåret 2002/2003 til det af Rådet fastsatte niveau. Komitéen afgav en enstemmig positiv udtalelse.

Italien fremsendte den 24. januar 2002, efter udløbet af de ved forordning 449/2001(2) fastsatte frister, en berigtigelse af de tidligere fremsendte data, hvilket resulterede i, at EF-tærsklen blev overskredet

Kommissionen måtte herefter vælge mellem følgende to muligheder. Den kunne:

- afvise de nye data, som de italienske myndigheder havde fremsendt, af formelle grunde og afslutte proceduren for offentliggørelse af forordningen i den version, som forvaltningskomitéen havde vedtaget den 15. januar 2002, hvilket med sikkerhed havde medført et tab for fællesskabets budget, eller

- tage hensyn til de nye data og handle i overensstemmelse med rådsforordningens ånd og bogstav, hvorefter en eventuel overskridelse af tærsklen vurderes på grundlag af den mængde, der faktisk er leveret til forarbejdning med støtte.

Kommissionen valgte den anden løsningsmodel. Derfor holdt den kompetente forvaltningskomité, som var indkaldt til møde den 25. januar 2002, sit møde den 28. januar 2002. Eneste punkt på dagsordenen var et nyt udkast til Kommissionens forordning om berigtigelse af det forslag, der var blevet forelagt for komitéen den 15. januar 2002. Komitéen afgav enstemmig positiv udtalelse om dette udkast, som tager sigte på at reducere den supplerende støtte samt støtten for produktionsåret 2002/2003 i Italien og Spanien, som har overskredet tærsklen.

Kommissionen er overbevist om, at det ærede medlem kan tilslutte sig den bagved liggende tankegang: at Kommissionen skal forsvare Fællesskabets økonomiske interesser, og at det ærede medlem derfor er enigt i, at Kommissionen har handlet korrekt.

(1) Rådets forordning (EF). 2201/96 af 28. oktober 1996 om den fælles markedsordning for forarbejdede frugter og grøntsager, EFT L 297 af 21.11.1996.

(2) Kommissionen forordning (EF) 449/2001 af 2. marts 2001 om gennemførelsesbestemmelser til Rådets forordning (EF) 2201/96 for så vidt angår støtteordningen for forarbejdede frugter og grøntsager, EFT L 64 af 6.3.2001.